ΓΡΑΠΤΗ ΕΡΩΤΗΣΗ E-0216/99

υποβολή: Alexandros Alavanos (GUE/NGL) προς την Επιτροπή

(12 Φεβρουαρίου 1999)

Θέμα: Διάθεση απορριμμάτων στο Θριάσιο Πεδίο - παραβίαση των οδηγιών 91/156 και 75/442

Στην περιοχή του Θριάσιου Πεδίου, η οποία σηγκεντρώνει το 5 % του πληθυσμού της περιοχής Αθηνών, έχει επιλεγει με υπουργική απόφαση χώρος για τη διάθεση όλων των στερεών οικιακών απορριμμάτων της περιοχής Αθηνών (3.500 τόνοι/ημέρα), για την αποτέφρωση όλων των νοσοκομειακών μολυσματικών απορριμμάτων της ίδιας περιοχής (30 τόνοι/ημέρα), για τη διάθεση της λάσπης του πρωτογενούς βιολογικού καθαρισμού όλων των αστικών λυμάτων (150 τόνοι/ημέρα) και των βιομηχανικών τοξικών αποβλήτων χωρίς ιδιαίτερα μέτρα προστασίας και αδρανοποίησής τους (150 τόνοι/ημέρα).

Με την απόφαση αυτή, που ας σημειωθεί είναι αντίθετη με τη θέση του Νομαρχιακού Συμβουλίου Δυτικής Αττικής για τις ποσότητες και κατηγορίες που αναφέρονται, παραβιάζονται οι οδηγίες 91/156(1) και 75/442(2) σχετικά με τη διάθεση στερεών απορριμμάτων διότι η επιλογή του χώρου γίνεται χωρίς χωροταξικά και περιβαλλοντικά κριτήρια, ενώ παράλληλα θα έπρεπε να γίνεται αξιολόγηση δύο τουλάχιστον χώρων διάθεσης. Επίσης παραβιάζονται οι οδηγίες 84/360(3) και 85/337(4) διότι δεν υπάρχει προέγκριση χωροθέτησης και Μελέτη Περιβαλλοντικών Επιπτώσεων.

Ερωτάται η Επιτροπή πώς πρόκειται να παρέμβει για την σωστή και πλήρη εφαρμογή της κοινοτικής νομοθεσίας, πολύ περισσότερο για μία περιοχή ιδιαίτερα βεβαρημένη περιβαλλοντικά όπως είναι το Θριάσιο Πεδίο.

Απάντηση της κας Bjerregaard εξ ονόματος της Επιτροπής

(31 Μαρτίου 1999)

Βάσει των πληροφοριών που έχουν περιέλθει στην Επιτροπή, στην περιοχή του Θριασίου πεδίου, έχουν προγραμματιστεί και εκτελούνται από τις ελληνικές αρχές τα ακόλουθα έργα, τα οποία αποβλέπουν στην βελτίωση της διαχείρισης των αποβλήτων της Αττικής: νέος τόπος υγειονομικής ταφής στα άνω Λιόσια, εγκατάσταση αποτεφρωτή νοσοκομειακών αποβλήτων.

Τα έργα αυτά συγχρηματοδοτούνται από το Ευρωπαϊκό Ταμείο Περιφερειακής Ανάπτυξης (ΕΤΠΑ) στο πλαίσιο του επιχειρησιακού πολυταμειακού προγράμματος για την Αττική και του επιχειρησιακού πολυταμειακού προγράμματος για το περιβάλλον, αντιστοίχως. Για τα έργα αυτά, οι πληροφορίες που προέρχονται από το κράτος μέλος αναφέρουν ότι διενεργήθηκε εκτίμηση των περιβαλλοντικών επιπτώσεων σύμφωνα με την ελληνική νομοθεσία που μεταφέρει, στην ελληνική έννομη τάξη, την οδηγία 85/337/ ΕΟΚ του Συμβουλίου της 27 Ιουνίου 1985 περί της εκτιμήσεως των επιπτώσεων ορισμένων δημοσίων και ιδιωτικών έργων στο περιβάλλον, δεδομένου ότι δεν τυγχάνουν εφαρμογής οι οδηγίες 84/360/ΕΟΚ του Συμβουλίου της 28ης Ιουνίου 1984 σχετικά με την καταπολέμηση της ατμοσφαιρικής ρύπανσης που προέρχεται από βιομηχανικές εγκαταστάσεις, 75/442/ΕΟΚ του Συμβουλίου της 15ης Ιουλίου 1975 περί αποβλήτων και 91/156/ΕΟΚ του Συμβουλίου της 18ης Μαρτίου 1991 περί τροποποιήσεως της οδηγίας 75/442/ΕΟΚ.

Βάσει των ιδίων πληροφοριών, τα επικίνδυνα απόβλητα δεν θα διοχετεύονται στις προαναφερθείσες εγκαταστάσεις, ενώ η μέθοδος εξάλειψης της λυματολάσπης των σταθμών καθαρισμού των λυμάτων, μέσω της υγειονομικής ταφής, είναι δεκτή από την περιβαλλοντική νομοθεσία.

Εξάλλου, το ταμείο συνοχής χρηματοδοτεί τα έργα αποκατάστασης των παλαιών τόπων υγειονομικής ταφής (χωματερών) του Σχιστού και των άνω Λιοσίων, στο ίδιο πλαίσιο εξυγίανσης της διαχείρισης των αποβλήτων της Αττικής.

Σύμφωνα με σχέδιο διαχείρισης των αποβλήτων της Αττικής που υπεβλήθη στο παρελθόν στην Επιτροπή, οι ελληνικές αρχές προγραμματίζουν άλλα έργα (όπου περιλαμβάνονται, ιδίως, νέοι τόποι υγειονομικής ταφής) και τα οποία αναμένεται να εκτελούνται και σε άλλους χώρους της Αττικής, μόλις ολοκληρωθούν οι σχετικές διοικητικές και νομικές διαδικασίες.

(1) ΕΕ L 78 της 26.3.1991, σελ. 32.

(2) ΕΕ L 194 της 25.7.1975, σελ. 39.

(3) ΕΕ L 188 της 16.7.1984, σελ. 20.

(4) ΕΕ L 175 της 5.7.1985, σελ. 40.